พาณิชย์ลดราคา ช่วยประชาชน เทศกาลตรุษจีน ปีกระต่าย ราคาถูก ลดภาระค่าครองชีพให้ประชาชน
นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม กำชับหน่วยงานที่เกี่ยวข้อง ดูแลช่วงเทศกาลตรุษจีน กำกับราคาสินค้า ลดภาระค่าครองชีพให้กับประชาชน  กระทรวงพาณิชย์ ดำเนินการตามนโยบายนายกรัฐมนตรี จัดโครงการพาณิชย์ลดราคา ช่วยประชาชน เทศกาลตรุษจีน ปีกระต่าย (Lot 23) กรมการค้าภายใน กระทรวงพาณิชย์ ร่วมกับผู้ประกอบการ ห้างค้าปลีก-ค้าส่ง ห้างท้องถิ่น ตลาดสดและตลาดกลางทั่วประเทศ จัดจุดจำหน่ายสินค้าตรุษจีนราคาถูก 4,600 จุด กระจายทั่วประเทศจนถึงวันพรุ่งนี้ (20 มกราคม 2566 ) มีสินค้าจัดจำน่าย 2 ประเภทคือ ประเภทสินค้าไฮไลท์ ได้แก่ ไก่ไหว้เจ้า หรือไก่ต้มสุกทั้งตัวรวมเครื่องใน กิโลกรัมละ 125 บาท ไก่สด กิโลกรัมละ 65 บาท ชุดไหว้ตรุษจีน หรือชุดไหว้เจ้า จำหน่ายชุดละ 99 บาท  และประเภทสินค้าทั่วไปที่นำมาร่วมลดราคาในช่วงเทศกาลตรุษจีน มีทั้งหมด 755 รายการ เช่น วัตถุดิบปรุงอาหาร ซอสปรุงรส ผัก ผลไม้อุปกรณ์ผลิตภัณฑ์ทำความสะอาด เครื่องครัวนอกจากนี้ ยังเน้นย้ำผู้ประกอบการไม่ให้ฉวยโอกาสขึ้นราคา หรือเอาเปรียบผู้บริโภคในช่วงเทศกาลตรุษจีนด้วย